Аднак вернемся да капітальнага рамонту, таго, што быў праведзены ў гэтым годзе ў жыллёвым фондзе Глуска мясцовым “Жылкамгасам”. Першы адрас — Кірава, 95. Тут, як пазначыў Аляксандр Лугін, заменены дах, уцеплены тарцовыя сцены фасада, дэманціраваны старыя і ўстаноўлены новыя балконы з казыркамі, заменены проціпажарныя люкі і люкі на гарышча. У пад’ездах камунальнікі паставілі вокны ПВХ уласнай вытворчасці і металічныя дзверы, на вуліцы зроблена новая адмостка. Усе работы, падкрэслівае галоўны інжынер “Жылкамгаса”, выкананы сіламі прадпрыемства, на іх правядзенне выкарыстана 151,1 тысячы рублёў, гэта бюджэтныя сродкі (59,1 тысячы рублёў) і адлічэнні ўласнікаў памяшканняў (92 тысячы рублёў). У выніку стары і не надта адметны па сваіх архітэктурных характарыстыках двухпавярховы дом набыў даволі прывабны вонкавы выгляд і, хочацца верыць, стаў больш зручным і прыемным для пражывання.